## Pravilnik o izmjenama i dopunama Pravilnika o obliku, sadržaju i načinu vođenja i dostave očevidnika, iskrcajne deklaracije i izvješća o ulovu i gospodarskom ribolovu na moru

### NN 145/2011 (15.12.2011.), Pravilnik o izmjenama i dopunama Pravilnika o obliku, sadržaju i načinu vođenja i dostave očevidnika, iskrcajne deklaracije i izvješća o ulovu i gospodarskom ribolovu na moru

MINISTARSTVO POLJOPRIVREDE, RIBARSTVA I RURALNOG RAZVOJA

2945

Na temelju članka 60. stavka 5. Zakona o morskom ribarstvu (»Narodne novine«, br. 56/10, 117/10 i 55/11) ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O OBLIKU, SADRŽAJU I NAČINU VOĐENJA I DOSTAVE OČEVIDNIKA, ISKRCAJNE DEKLARACIJE I IZVJEŠĆA O ULOVU U GOSPODARSKOM RIBOLOVU NA MORU

Članak 1.

U Pravilniku o obliku, sadržaju i načinu vođenja i dostave očevidnika, iskrcajne deklaracije i izvješća o ulovu u gospodarskom ribolovu na moru (»Narodne novine« 144/10) članak 11. mijenja se i glasi:

»(1) Ovlaštenici povlastice, odnosno osobe odgovorne za ribolov iz članka 10. dužne su dostaviti podatke o ribolovu elektroničkim putem Ribarskom monitoring centru barem jednom na dan najkasnije do 24:00 sata i ukoliko nije ostvaren ulov. Navedeni podaci se šalju i u sljedećim slučajevima:

a) Na zahtjev Ribarskog monitoring centra Ministarstva,

b) Nakon što je završena posljednja ribolovna operacija,

c) Prije ulaska u luku,

d) Za vrijeme inspekcije na moru,

e) Nakon prekrcaja ribe i

f) Nakon obavljenog iskrcaja

(2) Osobe iz stavka 1. ovoga članka koji elektronički dostavljaju podatke o svojim ribolovnim aktivnostima izuzimaju se od obveze ispunjavanja i dostavljanja očevidnika, iskrcajne deklaracije i prekrcajne deklaracije u pisanom obliku.

(3) Ukoliko se podaci iz stavka 1. ovoga članka ne dostave sukladno odredbama stavka 1. ovoga članka, odnosno ukoliko se ne dostave točni podaci smatra se da očevidnik nije ni vođen.

(4) Ribarska plovila koja podliježu vođenju elektronskog očevidnika ne smiju isploviti u ribolov bez ispravnog operativnog sustava za slanje elektronskog očevidnika instaliranog na plovilu.

(5) Iznimno od odredbe stavka 4. ovoga članka ribarska plovila mogu isploviti u ribolov ukoliko je operativni sustav za slanje elektronskog očevidnika neispravan i to samo u slučaju kada ga nije moguće popraviti prije ponovnog polaska u ribolov, samo uz pismeno odobrenje Ministarstva dostavljeno elektronskim putem preko Geoinformacijskog sustava ribarstva, a podatke o ribolovu će voditi i dostavljati na tiskanom obrascu (prilog 1) sukladno članku 7. ovoga Pravilnika.

(6) Ukoliko uređaje sustava za slanje elektronskog očevidnika nije moguće popraviti na plovilu i ukoliko se odmah ne mogu zamijeniti novim, neispravni uređaji mogu biti deinstalirani samo od strane ovlaštene tvrtke koja je instalirala uređaj na plovilo, a koja će popravljeni uređaj ponovno instalirati nazad na plovilo.

(7) Prije deinstalacije i instalacije novoga ili popravljenog uređaja iz stavka 6. ovoga članka potrebno je zatražiti odobrenje Ministarstva elektronskim putem Geoinformacijskog sustava ribarstva.

(8) Ukoliko ribarska plovila idu u ribolov bez operativnog sustava za slanje elektronskog očevidnika uz autorizaciju Ministarstva, odgovorne osobe za ribolov dužne su do popravka sustava voditi očevidnik u papirnatom formatu sukladno odredbama ovoga Pravilnika.

Članak 2.

U članku 15. točke 1., 2. i 3. mijenjaju se i glase

1. od 1. srpnja 2013. god. na ribolovna plovila ukupne dužine 12 metara ili više

2. od 1. ožujka 2012. god. na ribolovna plovila ukupne dužine 15 metra do 18 metara.

3. od 1. siječnja 2012. na ribolovna plovila duljine 18 metra i više.

Članak 3.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/245

Urbroj: 525-08-1-0314/11-4

Zagreb, 1. prosinca 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Pravilnik, NN 145/2011-2945